Geld van Bobby, Karlien-program ‘soos manna uit die hemel’Bobby en Karlien van Jaarsveld (Foto: VIA) Die Abraham Kriel-kinderhuis op Modimolle (Nylstroom) kan vanjaar “kop bo water hou” danksy die VIA-werklikheidsreeks Bobby en Karlien: In jou skoene. Die gewilde Van Jaarsvelds het in die eerste episode van dié reeks wat op 11 Januarie op die VIA-kanaal uitgesaai is, die kinderhuis vir twee dae besoek om tyd in dié jongmense se skoene deur te bring. Meer as R57 000 is teen Dinsdagmiddag op die aanlyn geldinsamelingsplatform Candystick ingesamel. ŉ Profiel op dié platform is direk ná afloop van die episode geskep om die kinderhuis met finansies te probeer ondersteun. Dié geld is nie vir luukshede nie, verduidelik die kinderhuis se uitvoerende hoof, Gerda van der Merwe. “Ons gebruik dit om te oorleef,” vertel sy. “Dit gaan nie vir ons oor luukshede of enigiets anders nie – dit gaan oor oorlewing. Met die ongelooflike kosteverhoging op alles, waaronder kos, elektrisiteit en brandstof die ergste, gaan die geld ons help om kop bo water te hou.” Van der Merwe sê daar was groot navraag oor die kindershuis se mentorsprogram. Dié program laat individue toe om geld aan ŉ spesifieke kind of kinders te skenk wat dan eindelik bydra tot die versorging van die kinders. In ruil daarvoor kry die skenkers gereeld nuus oor hoe dit met die kinders gaan. “Buiten die R57 000 wat op die platform ingesamel is het ons reeds debietorders van R2 900 in die mentorskapprogram geteken. Ons inkomste het verlede jaar ŉ groot afname getoon en ons is ongelooflik dankbaar vir die program.” Sy sê die koste om dié kinderhuis te bestuur is rofweg R12 miljoen per jaar vir ongeveer 170 kinders. Daar word ook voorsiening gemaak vir nuwe kinders in die kinderhuis. “Ons grootste uitdaging tot op hede is kos en die munisipale rekening. Ons het ons eie groentetuin begin waaruit ons Desember pampoene en waatlemoene kon oes, en talle van die boere in die omgewing is baie vrygewig met hulle oorskot-oes. Kos bly nietemin ŉ stresfaktor.” Volgens Van der Merwe het Bobby en Karlien, wat ook “beskermhere” vir die kinderhuis is, ŉ blywende indruk op die kinders gelaat. “Dit beteken vir ons baie dat hulle na ons gekom het hier ver op die platteland om te help, en ons sal dit beslis nie vergeet nie.” Skenkings op die Candystick-platform is nog vir agt dae oop. Om betrokke te raak, besoek Candystick. Vir meer inligting oor Abraham Kriel op Modimolle of om direk betrokke te raak, besoek die webwef. *Van der Merwe vra indien skenkings aan die kinderhuis gemaak word, dat Modimolle spesifiek aangedui word aangesien die geld andersins na enige van die ander drie takke in die land kan gaan.